b'\n_START_ARTICLE_\nWalther P38\n_START_SECTION_\nDelovanje\n_START_PARAGRAPH_\nPi\xc5\xa1tola je delovala iz zaprtega zaklepa na principu kratkega trzanja cevi, pri \xc4\x8demer se je le\xc5\xbei\xc5\xa1\xc4\x8de naboja po nekaj milimetrih povratnega hoda spustilo in se zataknilo. S tem se je povratni hod cevi ustavil, zaklepi\xc5\xa1\xc4\x8de pa je samo nadaljevalo pot nazaj in uzvrglo prazen tulec. Spro\xc5\xbeilec je deloval v dvojnem na\xc4\x8dinu, kar je pomenilo, da je lahko uporabnik vstavil naboj v cev in nato z vzvodom varno spustil kladivce. Za strel je moral strelec tako le mo\xc4\x8dneje pritisniti na spro\xc5\xbeilec in tako napeti in sprostiti kladivce v enem koraku, re\xc5\xa1itev, ki je v uporabi na ve\xc4\x8dini slu\xc5\xbebenih pi\xc5\xa1tol \xc5\xa1e danes._NEWLINE_Pi\xc5\xa1tola je imela poleg tega tudi indikator polnega le\xc5\xbei\xc5\xa1\xc4\x8da, ni pa imela klasi\xc4\x8dne varovalke kladivca. Vodilo za izmet praznega nabojnika se je nahajalo na spodnjem delu ro\xc4\x8daja, kar ni bila preve\xc4\x8d prakti\xc4\x8dna re\xc5\xa1itev.\n_START_SECTION_\nWalther P1\n_START_PARAGRAPH_\nLeta 1957 je Bundeswehr naro\xc4\x8dil ve\xc4\x8dje \xc5\xa1tevilo malce posodobljenih pi\xc5\xa1tol P38, ki jih je za\xc4\x8delo izdelovati na novo ustanovljeno podjetje Walther iz Ulma. Pi\xc5\xa1tola je pri\xc5\xa1la v slu\xc5\xbebeno uporabo leta 1958, nosila pa je naziv Walther P1 (pistole 1). Kot glavno slu\xc5\xbebeno oro\xc5\xbeje je ostalo v oboro\xc5\xbeenih silah Zahodne Nem\xc4\x8dije vse do zdru\xc5\xbeitve, v uporabi pa je ostala vse do sredine devetdesetih let 20. stoletja, ko jo je zamenjala pi\xc5\xa1tola Heckler & Koch P8. Obstajala je tudi skraj\xc5\xa1ana razli\xc4\x8dica te pi\xc5\xa1tole z imenom Walther P4.\n_START_SECTION_\nWalther P5\n_START_PARAGRAPH_\nIzbolj\xc5\xa1ana razli\xc4\x8dica Waltherja P38 z imenom Walther P5 je postala po vojni slu\xc5\xbebeno oro\xc5\xbeje nekaterih policij v nem\xc5\xa1kih zveznih de\xc5\xbeelah.'